ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༣ ཚེས་ ༡༠ ནས་བཟུང་བོད་ཀྱི་རྒྱལ་ས་ལྷ་སར་དཀར་མཛེས་དང༌། རྫ་ཁོག། དར་རྒྱས༌། ཉག་རོང༌། སྟོང་འཁོར། ལྕོག་རི། རྟའུ། བྲག་མགོ། བེ་རི་བཅས་ནས་ཡིན་པའི་ཏྲེ་ཧོར་ཁུལ་གྱི་ཚོང་པ་དང༌། དེ་མིན་གནས་མཇལ་བ་སོགས་ཏྲེ་ཧོར་ཁུལ་གྱི་མི་མང་ཤོས་ལྷ་སའི་ཞི་རྒོལ་ཆེན་པོ་ནང་དུ་མཉམ་ཞུགས་བྱས་འདུག་པ་དང༌། དེའི་ཁོངས་ནས་འཛིན་བཟུང་བྱས་པ་དང༌། ག་སོང་ཆར་མེད་དུ་གྱུར་པ། རྐྱེན་འདས་སུ་ཕྱིན་པ་སོགས་མི་ཉུང་བ་ཞིག་ཡོད་པ་ནས་ཕྱི་གསལ་ནང་གསལ་ཅན་གྱི་ཆབ་སྲིད་བཙན་པ་ཁག་ཅིག་འགོད་པ་ནི། ༡༽ དཀར་མཛེས་ཨ་མ་དམ་ཚིག་མཁའ་འགྲོ། ༢༽ དཀར་མཛེས་བཀྲ་བསོད་ནམས། ༣༽ དར་རྒྱས་རྒྱལ་མཚན། ༤༽ དཀར་མཛེས་ཡིད་དགའ། ༥༽ དར་རྒྱས་ནས་ཐུབ་བསྟན། ༦༽ སྟོང་འཁོར་སྙི་ཁོག་འབོལ་ཆེན་དགོན་གྱི་བླ་སྤྲུལ་བློ་བཟང་སྐལ་ལྡན། ༧༽ སྟོང་འཁོར་སྙི་ཁོག་དར་རྒྱས་གླིང་དགོན་གྱི་གྲྭ་བློ་བཟང་དངོས་གྲུབ། ༨༽སྟོང་འཁོར་སྙི་ཁོག་དར་རྒྱས་གླིང་དགོན་གྱི་གྲྭ་ཐུབ་བསྟན་དངོས་གྲུབ་བཅས་དང༌། དེ་མིན་ཤེས་རྟོགས་བྱུང་བ་མང་དག་ཞིག་ཡོད་པ་ནས། སྟོང་འཁོར་གཅིག་པོར་ཆ་མཚོན་ན་སེར་འབྲས་ཁག་ཏུ་སློབ་གཉེར་གནང་བཞིན་པའི་སྟོང་འཁོར་དགོན་གྱི་དགེ་འདུན་ཞལ་གྲངས་ ༣༤ ཙམ་འཛིན་བཟུང་གིས་ཟླ་བ་གསུམ་བཞི་ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་མཐར་ཕ་ཡུལ་ཕྱོགས་སུ་བསྐྱལ་འདྲེན་བྱས་པ་སོགས་ཀྱི་གནས་ཚུལ་འདུག་ནའང་ཁོང་རྣམས་བདེ་འཇགས་བཅས་ཀྱི་ཆེད་དུ་འདིར་མ་བཀོད། ༡༽ དམ་ཚིག་མཁའ་འགྲོ་ནི། དཀར་མཛེས་ཀཿབྲག་ཤང༌། ཀཿབྲག་གྲོང་སྡེ་ནས་ཡིན་པ་མ་རྡོ་རྗེ་སྒྲོན་མ་ལགས་སུ་ཕྱི་ལོ་ ༡༩༦༠ ལོར་སྐྱེས་ཤིང་འདས་གྲོངས་སྐབས་རང་ལོ་ ༤༩ ཡིན་འདུག་པ་དང་ལྷ་སའི་ཚེ་སྨོན་གླིང་དུ་གནས་བཞུགས་བྱེད་ཀྱི་ཡོད་འདུག་ཅིང༌། གོང་གསལ་བཞིན་ཕྱི་ཟླ་ ༣ ཚེས་ ༡༡ ནས་ ༡༤ བར་ལྷ་སའི་ཞི་རྒོལ་ཆེན་མོ་ནང་དུ་མཉམ་ཞུགས་ཀྱིས་ཞི་རྒོལ་བྱས་པ་དང༌། ཚེས་ ༡༤ ཉིན་གྱི་དགོང་མོ་སྟོད་ལུང་ནས་ཡིན་པའི་བེུད་རང་ལོ་ ༡༨ ཙམ་ཡིན་པ་ཞིག་གི་རྐང་པ་ལ་མེ་མདའི་རྡེའུ་བཞི་ཕོག་སྟེ་བོད་མི་ཁ་ཤས་ཤིག་གིས་མོ་རང་བསྡད་སའི་སྒོ་ར་ནང་དུ་ཁུར་ཡོང་བ་ཨ་མ་དམ་ཚིག་མཁའ་འགྲོ་ནས་མཐོང་དུས། སེམས་ཀྱིས་མ་བཟོད་པར་རྨ་ལས་སོགས་བྱས་ཏེ་གཟུགས་པོ་ཚང་མ་ཁྲག་གིས་ཁེངས་པ་མཐོང་རྐྱེན་གྱིས་རེ་ཞིག་དྲན་པ་འཐོར་ནས་ས་ལ་རིལ་པ་སོགས་ཀྱི་གནས་ཚུལ་བྱུང་འདུག། དེ་རྗེས་མོ་སྡོད་སའི་ཤར་ཕྱོགས་སུ་ཁང་པ་ཆེན་པོ་ཞིག་གི་སྒང་ནས་ཕོ་གསར་གཞོན་སྐྱེས་གཉིས་ཀྱིས་རྒྱ་དམར་གྱི་དར་ཆ་མར་ཕབ་སྟེ་འབོད་ཚིག་འདྲ་མིན་སྒྲོག་སྐབས། སླར་ཡང་ཞི་རྒོལ་ནང་དུ་མཉམ་ཞུགས་ཀྱིས་ བྱབྱ ྋརྒྱལ་བ་བསྟན་འཛིན་རྒྱ་མཚོ་སྐུ་ཚེ་ཁྲི་ལོར་བརྟན་པ་ཤོག། བོད་མི་རྩམ་གཟན་རྣམས་ཡར་ལངས་ཤོག། ཅེས་སོགས་ཀྱི་འབོད་ཚིག་སྒྲོག་བཞིན་སྨྱོན་པ་ལྟར་བུ་ཆགས་ནས་གང་སར་རྒྱུགས་ཏེ་སྐད་འབོད་བྱས་པ་དེ་ནས་བཟུང་སེམས་ཁམས་མི་བདེ་བ་ལྟར་བུ་ཆགས་ཏེ། ཟླ་བ་དེས་ཚེས་ ༡༩ ཉིན་ལྷ་སའི་མི་དམངས་སྨན་ཁང་མན་འབྲན་པུང་ཟེར་བའི་ནང་ཉིན་གྲངས་ ༢༥ རིང་སྡོད་དགོས་བྱུང་བ་དང༌། སྐབས་དེར་སྨན་ཁང་ནང་མེ་མདའ་འོག་ཏུ་རྨས་སྐྱོན་ཕོག་པའི་དགེ་འདུན་པ་ཞིག་སྨན་བསྟེན་པར་ཡོང་སྐབས་སླར་ཡང་དྲན་པ་འཐོར་ནས་ནད་གཞི་ཇེ་སྡུག་ཕྱིན་འདུག་པ་དང༌། དེ་རྗེས་ཕྱི་ཟླ་ ༤ པ་ནང་སེ་ར་དགོན་གྱི་ཉེ་འགྲམ་དམག་མིས་སྨན་ཁང་དུ་ཉིན་ ༡༦ རིང་སྨན་བསྟེན་སྐབས་ཨིམ་ཆི་ཡིས་ཁོང་གི་ན་ཚ་སྙིང་ནད་ཡིན་པ་དང༌། གལ་ཏེ་རྒྱ་སྒོར་ཁྲི་ ༦༠ ཙམ་ཡོད་ན་རྒྱ་ནག་ནས་ཐབས་ཤེས་ཡོང་བ་ལས་ཐབས་ཤེས་གཞན་མེད་ལུགས་བཤད་པར་བརྟེན། ཅི་བྱ་ལྟོས་མེད་ཀྱིས་རང་ཁྱིམ་དུ་ལོག་སྟེ་མཐར་ཕྱི་ལོ་ ༢༠༠༨ ཟླ་ ༨ ཚེས་ ༡༡ ཉིན་གྱི་ཞོགས་པ་ཚོུད་ ༣ དང་སྐར་མ་ ༤༥ སྟེང་འདས་གྲོངས་སུ་ཕྱིན་ལ། ཕུང་པོ་དུར་སར་བསྐྱལ་དུས་རོ་ལས་པ་སྟོབས་ལྡན་གྱིས་མོའི་སྙིང་འཐོར་ཚར་འདུག་ཅེས་བཤད་ཡོད་འདུག། ༢༽ བཀྲ་བསོད་ནམས་ནི། དཀར་མཛེས་གསེར་ཆུ་སྟེང་ཤང༌། གསེར་ཆུ་སྟེང་གྲོང་སྡེ་ནས་ཕ་བསོད་བཀྲིས་དང༌། མ་པད་མ་གཉིས་སུ་ཕྱི་ལོ་ ༡༩༦༡ ལོར་སྐྱེས་ཤིང་ད་སྐབས་རང་ལོ་ ༤༨ ཡིན་འདུག་པ་དང༌། ཁོང་དཀར་མཛེས་གསེར་ཆུ་སྟེང་ནས་རོ་ཚལ་གྲོང་དུ་མག་པ་ཡོང་བ་ཞིག་ཡིན་འདུག་ལ། དེ་རྗེས་ལྷ་སའི་ཀརྨ་དགོན་གསརདུ་ཁང་པ་སྤོས་ལེགས་ཤིག་ཉོས་ཏེ་ལྷ་སར་གནས་སྤོར་བྱས་པའི་དཀར་མཛེས་ཁུལ་གྱི་ཚོང་པ་ཆེ་ཤོས་ཤིག་ཡིན་འདུག། ཁོང་ལ་ཕྱི་ལོ་ ༢༠༠༨ ཟླ་ ༣ ཚེས་ ༡༤ ཉིན་གྱི་མཚན་མོ་ཕྱག་ཚོད་ ༡༡ སྟེང་དྲག་ཆས་ཉེན་རྟོག་པ་དང༌། དྲག་ཆས་དམག་མི་གདོང་ལ་རས་ནག་པོ་གོན་པ་མང་པོ་ཞིག་ཁྱིམ་དུ་བཙན་འཛུལ་གྱིས་ཁོང་ལ་ཉིན་དེའི་ཞི་རྒོལ་ནང་དུ་མཉམ་ཞུགས་བྱས་པའི་ཉེས་འཛུགས་འོག་འཛིན་བཟུང་གིས་བཙན་ཁྲིད་བྱས་འདུག་པ་དང༌། དེ་རྗེས་ཁོང་གི་བཙོན་རོགས་ཁ་ཤས་བརྒྱུད་ནས་གོ་ཐོས་བྱུང་བ་གཞིགས་ན། དེ་ཉིན་ཁོང་གི་སྐེ་ལ་ྋགོང་ས་མཆོག་གི་སྐུ་པར་ཆུང་ཆུང་ཞིག་ཡོད་པ་དེ་ཉེན་རྟོག་པས་བཙན་འཕྲོག་གིས་ཁོང་ལ་རྡོག་བརྫིས་གཏང་རྒྱུའི་བཙན་བཀའ་བཏང་སྐབས་ཉན་འཇོག་མ་བྱས་པར་བརྟེན། ཉེན་རྟོག་པས་ཁོང་གི་མགོ་ལ་ལྕགས་མདའ་བཞུས་ཏེ་མིག་གཉིས་ཀ་ཕྱིར་ཐོན་ཏེ་ས་ལ་རིལ་པ་གོས་ཐོས་བྱུང་ནའང༌། ད་བར་འདི་ཡོད་འདི་མེད་ཀྱི་གནས་ཚུལ་གསལ་ཁ་མ་བྱུང་ཞིང༌། རྗེས་སུ་གཞན་གྱི་བརྒྱུད་ནས་གོ་གསལ་ལྟར་ན་སྐབས་དེར་རྐྱེན་འདས་སུ་བཏང་ཡོད་ཚོད་འདུག། ༣༽ རྒྱལ་མཚན་ནི། དར་རྒྱས་ཁ་སྒང་ཤང༌། ནོར་འཛིན་གྲོང་ཚོ་ནས་ས་སྟོད་ཚང་གི་བུ་ཡིན་ལ། ཕ་ཚེ་ལས་འདས་ཟིན་པ་ཞིག་དང༌། མ་ཚེ་ལྷ་སྒྲོན་མ་གཉིས་སུ་ཕྱི་ལོ་ ༡༩༥༥ ལོར་སྐྱེས་ཤིང་རང་ལོ་ ༥༤ ཡིན་འདུག། ཁོང་ཕྱི་ལོ་ ༢༠༠༨ ཟླ་ ༣ ཚེས་ ༡༢།༡༣།༡༤ བཅས་སུ་ལྷ་སའི་ཞི་རྒོལ་ཆེན་མོ་ནང་དུ་མཉམ་ཞུགས་བྱས་པ་དང༌། ཚེས་ ༡༤ ཉིན་ནས་བཟུང་ད་བར་ག་སོང་ཆར་མེད་ཆགས་འདུག་ལ་འབྲེལ་ཡོད་རྣམ་པས་ལྷ་སའི་བཙོན་ཁང་སོགས་གང་སར་འཚོལ་ཞིབ་བྱས་ཀྱང་རྙེད་སོན་མ་བྱུང་བ་མ་ཚད་ཤི་གསོན་ཅི་ཡིན་གྱི་གནས་ཚུལ་ཙམ་ཡང་ཤེས་རྟོགས་བྱུང་མི་འདུག། ཁོང་ནི་ལྷ་སར་ཚོང་རྒྱག་ནས་བསྡད་མཁན་ཞིག་ཡིན་པ་དང་དེ་སྔ་ཕྱི་ལོ་ ༡༩༨༨ ལོར་ལྷ་སའི་ཞི་རྒོལ་ཆེན་མོ་ནང་དུའང་མཉམ་ཞུགས་བྱས་རྐྱེན་གྱིས་ཉེན་རྟོག་པས་མེ་མདའ་རྒྱག་སྟེ་ཁོང་རྐང་ཀྱོག་བཟོས་པའི་གནས་ཚུལ་བྱུང་འདུག། ད་སྐབས་ནང་མི་ཉེ་འབྲེལ་རྣམས་ཀྱིས་ཁོང་ཕྱི་ལོ་ ༢༠༠༨ ཟླ་ ༣ ཚེས་ ༡༤ ཉིན་རྒྱ་དམར་ནས་དམར་གསོད་བཏང་ཡོད་པར་བསམ་སྟེ་སེམས་སྡུག་དང༌། མཆོད་འབུལ་སོགས་ཀྱང་བྱེད་བཞིན་ཡོད་འདུག། ༤༽ ཡིད་དགའ་ནི། དཀར་མཛེས་རོ་ཚལ་ཤང༌། རོ་ཚལ་གྲོང་ནས་ཡིན་ལ་ཕ་ཚེ་ལས་འདས་ཟིན། མ་མིང་ཚེ་རིང་མཁའ་འགྲོ་ལགས་སུ་ཕྱི་ལོ་ ༡༩༨༡ ལོར་སྐྱེས་ཤིང་ད་སྐབས་རང་ལོ་ ༢༨ ཡིན་པ་དང༌། ཁོང་ལྷ་སར་ཀརྨ་དགོན་གསར་དུ་གནས་སྡོད་བྱེད་ཀྱི་ཡོད་འདུག་ཅིང༌། ཕྱི་ལོ་ ༢༠༠༨ ཟླ་ ༣ ཚེས་ ༡༢།༡༣།༡༤ བཅས་སུ་ལྷ་སའི་ཞི་རྒོལ་ཆེན་པོ་ནང་དུ་མཉམ་ཞུགས་བྱས་པ་དང༌། ཚེས་ ༡༤ ཉིན་ནས་བཟུང་ག་སོང་ཆར་མེད་དུ་གྱུར་འདུག་ནའང༌། དེ་རྗེས་ལོ་འཁོར་གཅིག་ཙམ་གྱི་རྗེས་ཕྱི་ལོ་ ༢༠༠༩ ཟླ་ ༣ པའི་ནང་གློད་གྲོལ་ཐོབ་སྟེ་ནང་མི་མཉམ་འཛོམས་བྱུང་ཡོད་འདུག། དེ་མིན་ལྷག་མ་གོང་གསལ་བཞིན་མཚན་ཐོ་ཨང་གྲངས་ ༥ ནས་ ༨ བར་གྱི་ལོ་རྒྱུས་རྣམས་འཛིན་བཟུང་བྱས་དུས་དང་མཐུན་པ་གཤམ་དུ་འགོད་ཡོད།